**ПАДАГУЛЬНЯЛЬНЫ ЎРОК ПА ТЭМЕ**

**«ВУСНАЯ НАРОДНАЯ ТВОРЧАСЦЬ»**

**(беларуская літаратура ў 5 класе)**

**Мэты**: пашырыць і паглыбіць веды вучняў пра жанравую разнастайнасць народных твораў, багацце тэм і вобразаў; удасканальваць навыкі выразнага чытання празаічных і паэтычных твораў, развіваць уменне адбіраць патрэбны матэрыял па тэме, развіваць творчыя здольнасці; выхоўваць нацыянальную свядомасць, працавітасць, цікавасць да жыцця прыроды,

**Тып урока**: падагульненне і сістэматызацыя ведаў.

**Форма ўрока**: падарожжа.

**Абсталяванне**: карта з назвамі гарадоў і вуліц, творчыя работы вучняў.

Эпіграф:

Ад прадзедаў спакон вякоў

Нам засталася спадчына;

Паміж сваіх і чужакоў

Яна мне ласкай матчынай. *Янка Купала*

**Ход урока:**

**I. Арганізацыйны момант.**

Настаўнік. Добры дзень! Паглядзіце, калі ласка, адзін на аднаго і ўсміхніцеся, бо ўсмешка падаўжае жыццё, дорыць дабрыню, ласку, пяшчоту, чаго так не хапае ў наш імклівы і неспакойны час.

**II. Асноўная частка.**

**1.** Эўрыстычная гутарка. Настаўнік *(звяртаецца да эпіграфа).*

У кожнага народа ёсць свая спадчына. А якую спадчыну мае беларускі народ? *(Адказы вучняў.)*

• А вы любіце падарожнічаць?

• Якія мясціны вы наведалі? Што вам запомнілася?

Урок у нас сёння незвычайны, бо мы адпраўляемся ў падарожжа, для якога не патрэбны аўтобус, цягнік, самалёт ці карабель.

Тут патрэбны толькі вашы веды, уяўленні, жаданні і ўменне быць назіральнымі. Адпраўляемся мы ў вандроўку па казачнай краіне Павучка-падарожніка. Першы прыпынак называецца «Інфармацыйны». Каб падарожнічаць па гэтай краіне, трэба расказаць, што вы ведаеце пра яе жыхароў.

**2. Прыпынак «Інфармацыйны».**

*I група.*Вучні расказваюць пра павукоў, іх віды і г. д. (навуковая інфармацыя).

Ёсць шмат відаў павукоў: павук даўганогі, павук-мухалоў, павук — краб жоўты, сінема ўпрыгожаная, павук земляны, тарантул рускі, крыжавік звычайны, крыжавік мармуровы, крыжавік чатырох плямісты, кругапрад паласаты, павук-серабранка і інш.

Характэрная асаблівасць усіх павукоў — гэта здольнасць выдзяляць асаблівую вадкасць, якая адразу ж застывае ў павуціну. Павуціна бывае рознай у залежнасці ад прызначэння. 3 яе павукі робяць сеткі для лоўлі здабычы, плятуць сабе сховішча, робяць кокан для абароны яек, выкарыстоўваюць для рассялення.

Усе павукі — драпежнікі, якія харчуюцца часцей за ўсё насякомымі.

У нашай краіне няма небяспечных для жыцця чалавека павукоў, але ўкус некаторых можа быць вельмі балючым.

Самка ахоўвае кокан з яйкамі, седзячы ў схованцы, або цягае яго з сабою. Маладыя павучкі звычайна спачатку трымаюцца разам, а затым разбягаюцца. У некаторых відах яны імкнуцца забрацца куды-небудзь вышэй: на платы, кусты, дрэвы. Тут яны выпускаюць невялікую лёгкую павуцінку, якую падхоплівае вецер і разам з павучком, што знаходзіцца на яе канцы, нясе ўдалечыню. Так адбываецца рассяленне маладых павучкоў. Звычайна гэта бывае ўвосень, уперыяд «бабінага лета», і тады ўсюды на кустах і платах мы бачым павуцінкі, якія блішчаць на сонцы.

Настаўнік. Уяўленне пра насельнікаў гэтай краіны мы атрымалі, і цяпер падрыхтаваны да вандроўкі. Перад намі краіна Павука-падарожніка.

**3. Прыпынак «Празаічны».**

*II група.* Выразнае чытанне вучнем апавядання А. Жука «Павучок-падарожнік».

Як толькі белым колерам зацвіце ў палях грэчка, трывожна закружаць над імі чароды кнігавак, закугікаюць.

Птушкам здаецца, што снегам пацерусіла. Таму і затурбаваліся яны, што зіма хутка, холад. Збіліся ў чароды і гатовы ляцець у вырай, у далёкія заморскія краіны.

Прыкладна ў гэты час у сонечныя дні раптам паляціць-паплыве ў небе срабрыстае павуцінне. I ніхто не можа патлумачыць, чаму і як яно з'явілася, бо цяжка ўбачыць самога гаспадара павуцінкі.

Маленькі, спрытны павучок выпускае з сябе павуцінку, чапляе яе за травінку. Трымаецца за травінку і сам. Большае і большае павуцінка, трапеча на ветры. Сілы няма болей трымацца за павуцінку. Тады павучок перакусвае той кончык, што замацаваў за травінку. Узлятае ўверх павуцінка, а на адным канцы яе авіятар-павучок. На 2-3 метры можа павучок выпусціць павуцінку. Ён умее кіраваць сваім доўгім срабрыстым караблём. Павучок не дрэмле, перабягае па павуцінцы, і яна то апускаецца ніжэй, то ўзлятае ўгору.

Гэтак і ляціць маленькі падарожнік, пакуль павуцінка не зачэпіцца за што-небудзь трывалае, напрыклад, за дрэва. Тады павук імгненна пакідае свой «самалёт», хаваецца пад карынку на ствале. Ніхто яго не ўбачыць, пакуль не праміне зіма. Таму нам і здаецца, што павуцінка сама па сабе з'явілася, сама па сабе ляцела.

Высока курлыкаюць жураўлі, вяслуюць у вырай. Плыве ў сонечным небе густое срэбра павуцінак. Iцяпер мы ведаем, што гэта павучкі перабіраюцца на новае месца жыхарства.

**4. Прыпынак «Мастацкі».**

Настаўнік. А цяпер да сябе вабіць горад Дзіваў. I перад намі вуліца Мастакоў. Звернем увагу, якія розныя тут малюнкі, пэўна, і мастакі па-рознаму бачаць павучкоў.

3 *група.* Вучні абараняюць свае малюнкі.

**5. Прыпынак «Акцёрскі».**

Настаўнік. У горадзе Дзіваў шмат вуліц, таму што ў ім жывуць павучкі з рознымі захапленнямі і здольнасцямі. I з вуліцы Мастакоў мы трапляем на вуліцу Акцёрскую. Тут жывуць павучкі-акцёры, але самі яны не ўмеюць гаварыць. Затое яны вельмі ўважліва слухаюць вершы, што чытаюць ім. I мы дамо ім гэтую асалоду — слухаць вершы.

*IV група.*Вучні чытаюць вершы на памяць **з** інсцэніроўкай.

1. Прачынаецца ў лесе

На зары павучок...

Ён красёнцы развесіў

На альховы сучок.

Пазяхае дрымота,

Спяць мурашкі яшчэ.

А павук за работай —

I прадзе і тчэ.

Майстар ткацкае справы,

Ён снуе, як чаўнок,

Лапкі тонкія жвава

Папраўляюць уток.

Покуль выгляне сонца,

Росны высушыць дол,

Многа новых красёнцаў

Ён павесіць вакол.

А як скончыцца лета

I дакосяць траву,

Дык за сонейкам следам

На красёнцах на гэтых

Павучкі паплывуць. *Хведар Гурыновіч. «Павуковы красёнцы»*

*2.* Пачапіўся павук На асінавы сук,

Ён насупіўся, злуе,

Павуцінку снуе.

— Вось я з гэтага матка

Мухам хусткі буду ткаць,

I кашулі, і сукенкі,

Няхай носяць, як паненкі.

Уцякаюць гуртам мухі,

Павука не хочуць слухаць.

Узняліся, паляцелі,

Толькі крыльцы затрымцелі.

*Станіслаў Шушкевіч. «Ткач-павучок»*

3. На ніцях белай павуціны

Прывозяць восень павучкі.

Яе красёнцы, чаўначкі

У моры лесу мільгатнулі

I лісце ў багру апранулі...

*Якуб Колас. «Новая зямля» (урывак)*

**6.** Фізкультхвілінка.

**7. Прыпынак «Майстры».**

Настаўнік. А вось і плошча Майстроў. Чаму так вуліца названа? Дык жывуць тут павучкі-майстры. Іх работы цешаць вока. А сярод вас таксама ёсць майстры, якім ёсць што паказаць.

*Vгрупа.*Вучні дэманструюць павучкоў з бісеру, пластыліну і павучкоў, вышытых каляровымі ніткамі.

**8. Прыпынак «Прыкметы і павер'і».**

Настаўнік. Ад плошчы Майстроў мы на-кіроўваемся ў завулак Прыкмет і Павер'яў. Нашы продкі многія з'явы не маглі растлумачыцьабо тлумачылі так, як разумелі. Шмат іх звязана з павукамі.

*VIгрупа.* Вучні расказваюць павер'і і прыкметы, звязаныя з павукамі.

Павукі ў час дажджу пачалі плесці павуцінку — хутка скончыцца дождж.

Павукі-цянятнікі хаваюцца — чакаецца доўгая непагадзь.

Павукі хаваюцца па кутках перад ветранай пагодай.

Павукоў зусім мала — да змены надвор'я.

Павукі выйшлі на паляванне ў самую спёку — да непагадзі.

Павукі вечарам спускаюцца па сваёй павуцінцы — да цяпла.

**9. Прыпынак «Загадкі».**

Настаўнік. У народзе лічылі: калі чалавек ведае шмат загадак і ўмее іх разгадваць, то ён самы мудры і кемлівы. Давайце і мы зазірнём на вуліцу Загадак і праверым, ці ёсць сярод нас такія.

*VIIгрупа.* Вучні загадваюць загадкі пра павукоў. Некаторыя з іх вучні прыдумалі самі.

Маленькі, удаленькі, на нітачцы лятае, на ваду паглядае, надвор'е прадказвае. *(Павук.)*

Васьмілапы драпежнік, майстар мошак есці ды накроснах плесці. *(Павук.)*

Без станка і без рук, а кросны тчэ. *(Павук.)*

Вісіць сіта — не рукамі сшыта. *(Павуціна.)*

Нітак многа, а ў клубок не зматаеш. *(Павуціна.)*

На сцяне сіта — не рукамі сшыта. *(Павуціна.)*

**10. Прыпынак «Казкі і легенды».**

Настаўнік. 3 дзяцінства мы ведаем шмат казак і легенд. I цяпер любім іх чытаць, а тым больш — слухаць. Давайце паслухаем казку, якую падрыхтавалі вучні, бо мы з вамі на вуліцы Казак і Легенд.

*VIIIгрупа.* Вучні расказваюць пра павукоў у казках, якія напісалі самі. Тут апавядаюць і легенды, звязаныя з павукамі.

**III. Падвядзенне вынікаў.**

• Для чаго ў хаце вешалі саламянага павука?

**IV. Дамашняе заданне.** Прачытаць казку Якуба Коласа «Крыніца».